Plaaslik of oorsee: Wat is die beste vir Springbokrugby?Die ou-ou debat het weer opgevlam of alle rugbylande nie maar anderkant toe moet kyk en alle spelers wat oorsee gaan, vir hul spanne moet oorweeg nie. Bob Dwyer, die oud-Wallabies-afrigter wat in 1991 die Wêreldbeker-toernooi gewen het, het opnuut ŉ pleidooi aan die Australiese Rugbyunie gelewer om sy regulasies te verslap en oorsese spelers ook vir die sukkelende Wallabies te oorweeg. Tans kwalifiseer oorsese spelers nie wat nie voldoen aan die Australiese vereiste van 60 of meer toetse nie. Die Wallabies het nie die nodige diepte nie en het nou tot sesde plek op die jongste wêreldranglys afgeskuif. Hul spanne en spelers presteer ondergemiddeld in die Superreeks en hul afrigting kort vernuwing. Dwyer noem die voorbeeld van die vurige Wallabies-slot Will Skelton, wat nou een van Saracens se staatmakers is, en ook Kurtley Beale, wie se loopbaan baie baat gevind het toe hy vir London Wasps gespeel het. Die Springbokafrigter, Rassie Erasmus, het die Suid-Afrikaanse rugbybase reeds aan die begin van die jaar oortuig dat alle oorsese spelers vir die Bokke oorweeg moet word, selfs dié wat nie aan SA Rugby se vereiste van 30 toets voldoen nie. Erasmus het voortgegaan en Willie le Roux, Cheslin Kolbe, Faf de Klerk, Vincent Koch en Francois Louw, wat almal in Europa speel, en ook Duane Vermeulen, RG Snyman en Gio Aplon wat in Japan speel, vir die Bokke se jaareindtoer gekies. En as jy objektief daarna kyk, het hulle almal (benewens Aplon wat glo baie oortuigend die duiksakke vasgehou het!) waarde toegevoeg, Hul spel en vaardighede hét verbeter sedert hulle oorsee gegaan het. Erasmus kan ook beslis in die rigting van Jan Serfontein en selfs Frans Steyn kyk wanneer hy sy Wêreldbeker-groep aanwys. Na my mening is albei spelers beter as Damian de Allende. Hoekom verbeter spelers se vaardighede oorsee? Kom ons gebruik die voorbeeld van Fidji, wat Saterdagaand ná nege toetse die eerste keer die Franse bloedneus gegee het. Die oorgrote meerderheid Fidjiane speel oorsee, omdat daar nie geleenthede in hul eie land is nie. As daar voortgegaan kan word om die beste Fidjiaanse spelers te kies (ek weet nie of die oorsese klubs wat die ponde, euro’s en Australiese en Nieu-Seelandse dollars uithaal, daarmee gediend sal wees om hulle af te gee nie) kan Fidji ŉ nóg groter krag word. Maar as die beste spelers nie speel nie, sal Fidji nie eens die toptien haal nie. Só ook sal die Bokke, Wallabies en Poemas ook maar net bly saamdraf.